Kenny Rettore

Kenny Rettore (født 1968 i Sandnes) er en norsk siviløkonom og lokalpolitiker for Høyre som er ordfører i Sandnes siden 2023. I juni 2022 ble han innstilt og senere valgt til vervet som Høyres ordførerkandidat i Sandnes forut for kommunevalget i 2023.

Politisk virksomhet

Sandnes bystyre
Han har vært innvalgt i bystyret og formannskapet i Sandnes siden 2007. Rettore ble i 2021 valgt til gruppeleder for Sandnes Høyres kommunestyregruppe. I juni 2022 ble han innstilt av Sandnes Høyres nominasjonskomité og styre til vervet som partiets ordførerkandidat for kommunevalget i 2023. 21. juni ble han enstemmig valgt til ordførerkandidat på nominasjonsmøtet til Sandnes Høyre. 

Han var styreleder i Sandnes Havn KF fra 2008 til 2015, og har (per 2014) også flere andre styreverv i selskaper der Sandnes kommune har eierinteresser.

Ordfører
Etter kommunevalget i 2023, gikk Høyre og FrP i utgangspunktet i forhandlinger, hvor varaordfører Pål Morten Borgli var tenkt til å bli ordfører og Rettore varaordfører. Forhandlingene brøt derimot sammen, og Høyre innledet forhandlinger med Ap, Venstre og KrF. 14. september brøt disse forhandlingene sammen og Høyre reforhandlet med FrP, hvor Rettore ble ordfører og Kristoffer Birkedal ble gjort til varaordfører i stedet for Borgli. Partene ble enige om en politisk plattform 22. september. Både Rettore og Birkedal overtok offisielt 23. oktober som henholdsvis ordfører og varaordfører.

I en av sine første grep som ordfører, kunngjorde Rettore at kommunen ville inngå et forlik med fire søsken som hadde gått til sak mot kommunen for tapt barndom i relasjon til oppvekst i fosterhjem. Dette hadde kommunen tidligere nektet å gå med på.

Idrett 
Etter endt studieopphold i 1994 engasjerte han seg i Sandnes Idrettslags friidrettsgruppe, der han var blant annet leder i flere år. Siden 2002 har Rettore ledet Sandnes Idrettslags hovedstyre. I 2013 ble Rettore utnevnt til æresmedlem i Sandnes Idrettslag. Som ung var Rettore en habil mellomdistanseutøver med blant annet flere medaljer fra norske ungdomsmesterskap.

Yrkesliv 
Kenny Rettore er eier og grunnlegger av Rettore AS, et internasjonalt selskap som utvikler barnebøker til forlag over hele verden.

Personlig liv
Rettore er gift med Marianne Storm, som er professor ved Universitetet i Stavanger. Sammen har paret fire barn.

Referanser 



Lokalpolitikere i Sandnes
Lokalpolitikere fra Høyre
Personer fra Sandnes kommune
Fødsler i 1968
Fødselsdato ikke oppgitt